Boerevereniging versoek subsidie vir plaasarbeidersArgieffoto (Pixabay) Die vereniging vir swart boere, die African Farmers’ Association of South Africa (Afasa) het die voorgestelde nasionale minimumloon van R3 500 per maand verwelkom, maar het versoek dat daar voorsiening gemaak word vir klein boere. Aggrey Mahanjana, sekretaris-generaal van Afasa, het Dinsdag gesê die meerderheid van klein boere veg om oorlewing, en die finansiële las van ŉ minimumloon sal hulle eenvoudig bankrot laat. Hy het gesê in beginsel is die minimumloon regverdig en in lyn met Afasa se siening van plaasarbeiders wat ŉ behoorlike loon moet verdien om behoorlike lewenstandaarde vir hulle en hul gesinne verseker. Volgens hom is R3 500 per maand nog nie naastenby genoeg om die basiese lewenskoste te dek nie, wat nou vir ŉ gesin van vier op R5 500 per maand geraam word. “Afasa versoek die regering om klein boere by te staan met ŉ plaasarbeidersubsidie om die huidige en toenemende werksgeleenthede op plase te volhou,” het hy verduidelik. “Dit is veral van toepassing op boere wat deur die droogte geteister is.” Hy het gesê ŉ nasionale minimumloon hoef nie tot werksverliese te lei nie, en het bygevoeg boere wat nie die minimumloon kan bekostig nie, kan steeds gebruik maak van artikel 50 van die Wet op Basiese Diensvoorwaardes wat voorsiening maak vir kwytskelding van ministeriële bepalings. “Die boere hoef slegs aan te dui waarom hulle nie daaraan kan voldoen nie en kan dan finansiële verklarings indien om te bewys dat hulle nie die minimumloon kan bekostig nie.”